**KUĆNI RED I PRAVILA DV „VIS“**

Dječji vrtić je odgojno – obrazovna ustanova koja svojim ustrojstvom i djelatnošću regulira pravila, profesionalne obaveze i odgovornosti odgojitelja, drugih zaposlenika i korisnika usluga. Ovim kućnim redom i kodeksom ponašanja određuju se odgovornosti i načela ponašanja u kontekstu ustanove ranog i predškolskog odgoja i obrazovanja.

RADNO VRIJEME

Vrtić radi od 6:30 – 16:00, od ponedjeljka do petka. Blagdanima i državnim praznicima

ne radimo.

BORAVAK DJECE U VRTIĆU

-Upisi nove djece održavaju se dvaput godišnje (ožujak, rujan).

- Djeca se primaju do 9 sati radi neometanog odvijanja programa. Ako dolazite kasnije iz opravdanih razloga o kojima ste prethodno obavijestili odgojitelja Vašeg djeteta, poželjno bi bilo da dijete doručkuje kod kuće te da ne donosite peciva, keksiće i sl. u vrtić.

- Roditelj je obvezan poštivati ugovorni odnos prava korištenja 6, odnosno 10- satnog programa u okviru radnog vremena vrtića.

- Dijete u vrtić može dovesti ili odvesti roditelj ili punoljetna osoba koju je roditelj ovlastio za preuzimanje djeteta (pisana izjava). Ukoliko dođe do promjene osoba koje ste naveli,obavezno obavijestite matičnog odgojitelja!

- Donošenje igračaka od kuće dozvoljeno je samo petkom.

- Prilikom odvođenja/dovođenja djeteta ne preporuča se ulazak u skupinu gdje djeca borave.

- Zabranjen je dolazak po dijete u alkoholiziranom ili drugom psihofizički neprimjerenom stanju.

**- Osoba koja dovodi/odvodi dijete treba se osobno javiti odgojitelju.**

**- Nakon preuzimanja djeteta u objektu ili na dvorištu obveza roditelja je da se ne zadržavaju dulje od potrebnog vremena u prostoru vrtića radi sigurnog i nesmetanog boravka ostale djece, ali i sigurnosti nadzora ulaska i izlaska roditelja i djece tijekom poslijepodnevnog preuzimanja.**

ZDRAVLJE, ZAŠTITA I SIGURNOST DJECE

- U vrtić se dovodi zdravo dijete. U slučaju: temperature, proljeva, povraćanja, iscjetka iz nosa u trajanju duljem od tjedan dana, osipa ili zaraženosti parazitima (uši, gliste i slično) i drugim zaraznim bolestima, dijete neće biti primljeno.

- Nije dozvoljeno donositi lijekove, sirupe, kapi, vitamine ili nešto slično čime se poboljšava zdravlje djeteta. U slučaju promjene zdravstvenog stanja djeteta roditelj je obavezan dovršiti terapiju kod kuće i s potvrdom nadležnog liječnika ponovno dovesti dijete u vrtić.

- Nakon preboljele bolesti dijete možemo primiti samo uz liječničku ispričnicu. O svakoj bolesti ili promjeni zdravstvenog stanja obavijestite matičnog odgojitelja.

- Kod ozljeda i akutnih oboljenja u vrtiću djetetu se pruža prva pomoć i obavještavaju se roditelji.

- U vrtić nije dozvoljeno donositi neprimjerene i opasne predmete (sitne igračke/predmete, nakit, novac, „strašne “i neprimjerene igračke i sl.).

- Prehrana djece usklađena je s važećim normativima. Donošenje slatkiša je dozvoljeno u dogovoru s matičnim odgojiteljem. Sve što mu je potrebno tijekom boravka u vrtiću, dijete će dobiti u okviru prehrane koju provodimo u vrtiću.

PONAŠANJE I OBVEZE RODITELJA I DRUGIH OSOBA U VRTIĆU

-Roditelji su dužni na vrijeme izvršavati sve obveze preuzete potpisivanjem ugovora s vrtićem (radno vrijeme vrtića, donošenje potrebnih stvari za dijete, plaćanje vrtića).

- Roditelji i drugi odrasli dužni su čuvati opremu i inventar vrtića te osobne predmete djece u vrtiću.

- Mole se roditelji da petkom djeca u vrtić ne donose skupe igračke i druge vrijedne predmete jer odgojitelji i ostalo osoblje vrtića nisu odgovorni za nestanak istih.

- - Roditeljima i drugim odraslima strogo je zabranjeno uvođenje pasa i svih drugih životinja u prostore vrtića.

- Roditelj je obvezan dostavljati nove brojeve fiksnog i mobilnog telefona te promjenu adrese matičnom odgojitelju u skupini ili ravnateljici vrtića.

- Roditelji imaju obvezu informirati se o razvoju i ponašanju svoga djeteta, prisustvovati roditeljskim sastancima, radionicama te po potrebi tražiti individualne razgovore i pratiti informacije na oglasnoj ploči.

- Pri dovođenju i odvođenju djeteta, molimo ne zadržavajte odgojitelje, osim u svrhu kratke dnevne izmjene informacija .

- Sve informacije vezane uz individualna praćenja i razvoj djeteta možete saznati od odgojitelja Vašeg djeteta, uz dogovoreno vrijeme individualnih sastanaka ili na individualnim konzultacijama s vrtićkim pedagogom/logopedom.

**PRIDRŽAVANJE OVIH PRAVILA NUŽNO JE ZBOG DOBROBITI SVE DJECE UPISANE U NAŠ VRTIĆ. ZAHVALJIJEMO NA POŠTIVANJU PRAVILA I KUĆNOG REDA.**

**DV Vis**